LIETUVOS RESPUBLIKOS KULTŪROS MINISTRO

Į S A K Y M A S

DĖL KOLEKTYVINIO ADMINISTRAVIMO ASOCIACIJŲ, ATSAKINGŲ UŽ KŪRINIŲ ATGAMINIMO ASMENINIAIS TIKSLAIS ADMINISTRAVIMĄ, PASKYRIMO

2011 m. vasario 19 d. Nr. ĮV-134

Vilnius

Vadovaudamasis Lietuvos Respublikos autorių teisių ir gretutinių teisių įstatymo (Žin., 1999, Nr. 50-1598; 2003, Nr. 28-1125; 2010, Nr.13-621) 20 straipsnio 5 dalimi ir 71 straipsnio 2 dalies 5 punktu, Atlyginimo už audiovizualinių kūrinių ar fonogramose įrašytų kūrinių atgaminimą asmeniniais tikslais paskirstymo ir mokėjimo tvarkos aprašo, patvirtinto Lietuvos Respublikos Vyriausybės 2003 m. rugpjūčio 29 d. nutarimu Nr. 1106 (Žin., 2003, Nr. 84-3847; 2007, Nr. 102-4156), 5 punktu bei atsižvelgdamas į Lietuvos autorių teisių ir gretutinių teisių tarybos rekomendaciją (Tarybos 2011 m. sausio 20 d. posėdžio protokolas Nr. 4) ir kolektyvinio autorių teisių ir gretutinių teisių administravimo asociacijų pateiktus pasiūlymus:

1. S k i r i u šias autorių teisių ir gretutinių teisių kolektyvinio administravimo asociacijas atsakingas administruoti atlyginimą už audiovizualinių kūrinių ar fonogramose įrašytų kūrinių atgaminimą asmeniniais tikslais (toliau – atlyginimas):

1.1. Lietuvos gretutinių teisių asociaciją – atsakinga surinkti atlyginimą ir paskirstyti kolektyvinio administravimo asociacijoms, atstovaujančioms autorių teisių ir gretutinių teisių subjektams;

1.2. Lietuvos autorių teisių gynimo asociacijos agentūrą – atsakinga paskirstyti ir išmokėti atlyginimą kūrinių autoriams;

1.3. Lietuvos gretutinių teisių asociaciją – atsakinga paskirstyti ir išmokėti atlyginimą atlikėjams, fonogramų gamintojams ir audiovizualinių kūrinių pirmųjų įrašų gamintojams.

2. Į g a l i o j u Lietuvos Respublikos kultūros ministerijos Autorių teisių skyriaus vedėją Nijolę Janiną Matulevičienę dalyvauti Lietuvos gretutinių teisių asociacijai perimant su šio įsakymo 1.1 punkto įgyvendinimu susijusias teises ir pareigas iš Lietuvos autorių teisių gynimo asociacijos agentūros.

3. P r i p a ž į s t u netekusiu galios Lietuvos Respublikos kultūros ministro 2003 m. lapkričio 26 d. įsakymą Nr. ĮV-444 „Dėl kolektyvinio administravimo asociacijų, atsakingų už kūrinių atgaminimo asmeniniais tikslais administravimą, paskyrimo“ (Žin., 2003, Nr. 113-5082).

Kultūros ministras	Arūnas Gelūnas

_________________